पश्चिम बंगाल के 17 साल बाद केरल में होने वाला निपाह वायरस का खौफ यह बताता है कि हम समय समय पर प्रकट और गायब होने वाली बीमारियों के बारे में कितने लापरवाह हैं। कोझीकोड में तकरीबन नौ लोगों की मौत और 25 लोगों के चपेट में आने के बाद राज्य से केंद्र तक स्वास्थ्य सेवाएं चौकस कर दी गई हैं लेकिन, फलों के पेड़ों पर रहने वाले चमगादड़ों से फैलने वाली इस बीमारी से निपटने की अभी तक कोई वैक्सीन नहीं है। सिर्फ रोकथाम ही इसका उपाय है। इसलिए नेशनल सेंटर फॉर डिज़ीज कंट्रोल, इंटीग्रेटेड डिज़ीज़ सर्विलेंस प्रोग्राम, नेशनल इंस्टीट्यूट ऑफ वायरोलाजी से लेकर केरल के स्वास्थ्य विभाग की ओर से जो भी हस्तक्षेप किया जा रहा है वे सब दूसरी बीमारियों की जानकारियों के आधार पर होने वाले सामान्य हस्तक्षेप हैं। इन संस्थाओं के पास विशिष्ट वैज्ञानिक जानकारी और इलाज का अभाव है।